Diit 51
Pal raam mi ri̱i̱t dueerikɛ.
(Dit gan Kora)
1
A lɔcdu kɔ̱c kɛ ɣä lö Kuoth,
kɛ ɣöö nhökdu thilɛ jɛ pek.
Kä kɛ ɣöö kɔ̱a̱c lɔaacdu
thilɛ jɛ pek,
kä woc dueerkä dueerikä.
2
Lak ɣä ɛ puɔth kä jiäkä,
kä woc dueerkä.
3
Kɛ ɣöö ɣän ŋa̱cä dueerkä,
ɣän la nɛ̈ɛ̈nä jiäk
ni ciaŋ nhiamdä.
4
Ɛ ji̱n kä rɔaadu cä duer duerɔ,
ɣän cä la̱t ni mi
jiääk waaŋdu,
ɛ cuɔ̱ɔ̱ŋdu ɛn ɣöö luki ɣä,
kä cäŋ bi ɣä kuɛth luki ni
cuɔ̱ɔ̱ŋdu pa̱ny.
5
Ɣän ta̱a̱kɛ duer ni mëë dapkɛ ɣä
ɛ maar.
Nɛnɛ duerä tëë kɛ ɣä
ni jic maar.
6
Ji̱n go̱o̱ri ni thuɔ̱k,
kɛ kui̱ ɛmɔ moc ɣä kɛ pɛl
rɛy lɔaacdä.
7
Lak ɣä nikɛ thabuuny
bä ku puath,
lak ɣä, ɛ bä buay
ce̱tnikɛ cak.
8
A liɛŋä ni gɔɔy kɛnɛ tɛ̈th lɔaac,
Ɛ cɔ̱wkä tin ci nor
lɔcdiɛn tɛth.
9
/Cu dueerkä lɛ nyɔk kɛ guec,
kä woc nyuɔɔnkä diaal.
10
Jakni lɔcdä kä puɔth lö Kuoth,
kä läthni yiëë in thuɔ̱k
mi pay tuɔɔk lɔɔcdä.
11
Cu ɣä lɛ woc nhiamdu,
kä cu yiëëdu min rɛl
gɔɔydɛ rɔ naŋ kä ɣä.
12
Ku ɣä luɔ̱c tɛ̈th lɔaac känädu.
Kä moc ɣä kɛ yiëë luäŋä.
13
Inɔ, bä ji̱ dueeri cu
ŋi̱eec kɛ duɔ̱pku,
kä bi ji̱ dueeri luny kä ji̱.
14
Kän ɣä kä wuth tiɛm piny
lö Kuoth,
luäk ɣä lö Kuoth känädä,
ɣän bä ji̱ ki̱et dit
kɛ kui̱ gɔɔyädu.
15
Lɛp thokdä lö Kuoth Nhial,
ɣän bä ji̱ liak kɛ diit.
16
Kɛ ɣöö ji̱n thilɛ
ji̱ nhök kɛ muc.
Kä mi cä wëë thöpä muc
in waŋkɛ,
/ci lɔcdu a tɛth kɛ jɛ.
17
Muc in go̱o̱r Kuothɛ
ɛ yiëë mi kɔ̱c,
/ci ram mi ci rɔ ri̱t lɔɔcdɛ
bi lo̱k lö Kuoth.
18
Ku mi gɔaa lät kä Dha-yɔn
kɛ nhök lɔaacdu,
nyɔk päny Jɛ-ru-tha-lɛm
kɛ ta̱th,
19
bi lɔcdu cu tɛɛth
kɛ muc tin gɔw,
muc tin waŋkɛ kɛɛliw,
kä ba thääk thöp wi̱i̱ yi̱kädu.
